《青山白云图》
元代·钱仲益

连山盘盘隔溪水，翠滴风光净如洗。松梢日出初雨晴，满地白云收不起。

溪穷路转石径斜，隔溪遥见山人家。柴门深闭人不见，暖风吹落朱藤花。

良工邈得无穷景，坐玩令人发深省。何由筑室住山间，长卧云窗弄秋影。

作者简介：元末明初常州府无锡人，名永升，以字行，钱子正侄。元末进士，明初为华亭知县，进翰林修撰，官至周王府长吏。善棋，待诏禁中，成祖常呼为棋仙。自号锦树山人。卒官。有《锦树集》。